# Viquipèdia/Col·laborar a la Viquipèdia/Començar sense perdre's
## Aproximació progressiva

L'objectiu primer de la Viquipèdia és la redacció d'articles enciclopèdics i la seva millora. Tanmateix, la majoria dels col·laboradors comencen per aportar modificacions menors tals com correccions d'ortografia, de gramàtica o inclús de tipografia. Igualment, es pot mirar de revisar l'estructura i format d'un article mal organitzat. Després d'agafar una mica de seguretat, segurament un tindrà ganes de redactar algun paràgraf sobre un tema que l'interessi o que domini. Probablement serà el moment de fer recerques complementàries per tal de sostenir les informacions i de subministrar fonts.

## Unir-se a un projecte de coordinació

Els projectes de coordinació tenen per objectiu la redacció i la millora dels articles d'un àmbit concret. Hi ha nombrosos projectes temàtics, identificables pel seu nom (per exemple Viquiprojecte:Cinema) que s'han organitzat per tal de proposar una estructura de coordinació entre els participants. Proposen per exemple llistes d'articles a crear o a millorar, subministren recursos per contribuir i una llista d'usuaris llestos per ajudar el nouvingut. Els equips dels projectes temàtics s'encarreguen igualment de l'avaluació i del seguiment dels articles.
Hi ha diverses maneres trobar els projectes que us interessin. Una possibilitat és consultar la pàgina de discussió dels articles que seguiu: sovint s'hi troba algun avís sobre la seva coordinació. Si no trobeu el que desitgeu, podeu consultar la llista completa a Viquipèdia:Viquiprojecte, o preguntar.

## Obtenir ajuda

Normalment algun usuari actiu us donarà la benvinguda. Segur que ell mateix s'oferirà per guiar-vos en els primers passos. No dubteu en preguntar-li personalment qualsevol qüestió. Un dels nostres lemes és que els nouvinguts són benvinguts, i no mosseguem!
Cada usuari pot tenir aptituds o experiència particulars en algun camp concret, i que voldrà compartir ajudant a tothom. Entreu en la nostra taverna, el lloc de reunió comunitària. A la barra de la taverna sempre hi ha algú disposat a contestar o a guiar en qualsevol qüestió per elemental que sembli.

## Traduir d'altres llengües

Existeixen versions de la Viquipèdia en més de 270 llengües (vegeu el portal http://www.wikipedia.org).
La majoria dels articles són escrits independentment en cada versió. Tanmateix, és possible traduir articles d'una llengua a l'altra; si coneixeu diverses llengües, la traducció d'articles és una manera agradable d'enriquir el contingut de l'enciclopèdia. La pàgina Viquipèdia:Traduccions centralitza una infraestructura per als traductors amb propostes de traduccions. També es pot participar en la relectura per tal de millorar els texts ja traduïts.
És preferible traduir articles particularment ben redactats, complets, amb fonts i referències. Tanmateix, tothom és lliure de traduir els articles que vulgui, segons les seves capacitats, temps disponible i sobretot allò que li vingui de gust. Un pas més enllà és intentar millorar l'article original, potser amb aportacions de diferents llengües, amb aportacions pròpies o amb una adaptació per al lector en català i substituint referències en aquesta llengua.

## Participar en el manteniment

Alguns col·laboradors consideren que no tenen els coneixements suficients per millorar significativament el fons dels articles, o bé que ja han portat tot allò que eren capaços. Llavors es dediquen al manteniment, el mecanisme que permet a la comunitat que funcioni la Viquipèdia (vegeu Viquipèdia:Manteniment).

### Supressió de pàgines

La supressió de pàgines és una mesura necessària per al manteniment de la qualitat de la Viquipèdia. Aquesta opció forma part de les eines tècniques suplementàries que posseeix un administrador. Els administradors no decideixen ells mateixos la supressió, excepte en casos evidents. La supressió es fa segons regles estrictes; l'administrador no fa més que aplicar les decisions consensuades preses per la resta de la comunitat. Poden igualment restaurar un article suprimit. Existeixen dos procediments de supressió a la Viquipèdia:
* Supressió immediata en casos evidents. La Viquipèdia funciona amb un programari wiki obert; tot internauta té doncs la possibilitat tècnica de modificar o crear una pàgina. Sovint es creen pàgines per error o per fer proves. Totes les pàgines creades recentment apareixen en el registre Especial:Pàgines noves. Tot usuari pot demanar la supressió d'una pàgina manifestament no apropiada, segons uns criteris establerts (Viquipèdia:Criteris de supressió ràpida). També és possible buidar la pàgina de incoherent, és a dir esborrar tot el seu contingut i deixar-la en blanc; els administradors vigilen generalment aquests tipus de pàgines i les suprimeixen si és manifestament un error o una prova.
* Supressió consensuada prèvia discussió. La Viquipèdia és una enciclopèdia generalista; encara que inclogui molts més temes que una enciclopèdia tradicional, posseeix igualment criteris d'inclusió estrictes (VP:NO). Per exemple, el subjecte d'una biografia ha de ser prou notable per disposar d'un article a la Viquipèdia. El procediment per esborrar pàgines (VP:EP) permet recollir les recomanacions de la comunitat sobre l'oportunitat de suprimir (o no) una pàgina que es considera que no respon als criteris de la Viquipèdia. Qualsevol que tingui dubtes raonables sobre la conveniència de tenir un determinat article pot iniciar un procés de consulta.

### Articles no neutrals

Un dels riscs d'un sistema obert i col·laboratiu com la Viquipèdia és el biaix que pot ser introduït en els articles. Per aquesta raó, un dels principis fundacionals de la Viquipèdia és que els articles han de ser escrits segons un punt de vista neutral; han de ser objectius, atribuir els punts de vista als seus autors i no afavorir un punt de vista més que un altre. Si descobriu un article partidari, podeu intentar «neutralitzar-lo». Si trobeu dificultats, hi podeu deixar l'avís {{Neutralitat}} que afegirà la pàgina a la llista d'articles a millorar per no ser neutrals.

### Pàgines infringint drets d'autor

El respecte als drets d'autor es pren molt seriosament a la Viquipèdia. Tot el text s'ha de poder utilitzar íntegrament sota els termes de la llicència CC-BY-SA. El contingut copiat ha d'haver estat lliurat explícitament per l'autor sota CC-BY-SA. En ocasions, nous col·laboradors ben intencionats afegeixen contingut que no han redactat ells mateixos i que l'han copiat d'algun altre lloc: llocs web, llibres, revistes, etc. En aquest cas, no són l'autor del contingut que afegeixen; aquest contingut està sotmès a drets d'autor de la persona que ha redactat aquest text originalment.
Si trobeu algun article amb un contingut que sembla copiat íntegrament d'alguna altra banda, podeu informar afegint-hi un avís de {{Copyright}}, millor si trobeu la font exacte, generalment un lloc web. Aquestes pàgines són verificades immediatament pels administradors, seguint un principi de precaució encara que en paral·lel també es poden fer gestions per aconseguir una autorització.

## Vigilar el vandalisme

La naturalesa oberta del sistema wiki el fa vulnerable a les modificacions no pertinents. La majoria de vegades es presenten sota la forma de grafits, missatges personals, comentaris malèvols o eliminació de contingut. Molts solen ser usuaris immadurs, adolescents, o amb alguna dificultat cultural, que es dediquen a posar a prova el sistema. De fet, no és un problema greu, que sigui gaire difícil de detectar i, amb el temps, alguns poden acabar convertint-se en usuaris productius. Per altra banda, un lector no avesat a aquesta dinàmica pot trobar-se en qualsevol moment alguna bajanada o incoherència. Qualsevol usuari es pot dedicar a la lluita contra el vandalisme i vigilar les modificacions efectuades als articles, anul·lant els canvis no pertinents.

### Eines de control del vandalisme

Les dues principals eines de control del vandalisme són la pàgina de canvis recents i la llista de seguiment. La pàgina de canvis recents (accessible directament via la interfície) mostra les últimes modificacions efectuades a l'enciclopèdia; veient les diferències amb la versió anterior, un es pot donar compte molt fàcilment si la modificació és pertinent. La llista de seguiment (accessible en els enllaços d'usuari registrat) permet fer el mateix, però sobre un període de temps més llarg i únicament per a la selecció d'articles que ha escollit.

### Anul·lar un vandalisme

La pàgina Viquipèdia:Vandalisme indica els criteris i procediments a seguir per detectar i anul·lar un vandalisme. Totes les versions de cada article es conserven en el seu historial; n'hi ha prou doncs amb recuperar de l'historial la versió anterior al vandalisme. Es pot obrir aquesta última versió bona i desar-la com a nova versió en lloc de la vandalitzada. Una forma senzilla de fer-ho és utilitzant la funció de «desfer» el canvi. Els administradors i usuaris de confiança, guanyada a base de la seva participació en el manteniment, disposen d'una altra funció per «revertir», més ràpida i completa.

### Bloqueig d'un vàndal

Si un usuari (registrat o no) intenta sabotejar voluntàriament l'enciclopèdia, de manera reiterada i malgrat les advertències que se li hagin fet, se li pot bloquejar la possibilitat d'escriure per una duració variable; podrà continuar consultant el contingut però ja no el podrà modificar. El bloqueig forma part de les eines dels administradors. Es pot avisar al taulell dels administradors, directament a un que estigui disponible o de forma més ràpida per missatgeria instantània connectant-se a un canal IRC (vegeu la pàgina 58).

### Protecció

Si un article és objecte d'atacs repetits venint d'usuaris diferents, pot ser protegit per a una duració variable. Existeix dos tipus de protecció: la protecció normal, que restringeix les modificacions per part d'usuaris no registrats i usuaris novells (registrats de menys de quatre dies), i la protecció completa, menys habitual, que protegeix la pàgina completament i només els administradors tenen la capacitat tècnica de modificar-la, però només segons criteris definits per la comunitat. A banda dels articles, altres pàgines sensibles del sistema poden estar protegides de forma completa permanentment.

### Eines avançades

Els usuaris experimentats poden disposar de diverses eines avançades per a la lluita contra el vandalisme: sistemes de patrulla conjunta de canvis recents, robots per revertir modificacions que segueixin certs patrons, anàlisis i filtres dels canvis recents, avisos en viu per IRC, etc.

## Portal de la comunitat

El portal viquipedista és accessible des dels enllaços que ofereix la interfície. Aquesta pàgina és el punt d'entrada dels col·laboradors dirigint cap a nombroses pàgines de referència i permet mantenir-se informat dels últims esdeveniments interns en curs. Un principiant s'arrisca a perdre's en els centenars de pàgines de consells, recomanacions i d'ajuda. És recomanable no llançar-se a una exploració indiscriminada, sinó començar per familiaritzar-se amb l'entorn de la Viquipèdia i anar cercant les pàgines necessàries en cada moment.
EN RESUM
Prengueu el temps necessari per descobrir l'enciclopèdia i el seu entorn de treball. Els projectes temàtics poden ser una proposta atractiva per al principiant. No us precipiteu en la lluita contra el vandalisme, altres se n'estan encarregant! Tingueu present allò que us ha animat a participar en la Viquipèdia: compartir els vostres coneixements en la temàtica que esteu interessats. El més important és que us hi trobeu a gust!